غزل عزیز حاجنی نغمہٕ خانن تَے تمبورٮ۪ن دِنۍ چھےٚ سَے کینژھا دِیوٗ نیبرٕ پٮ۪ٹھ آمُت فقیرا وایہِ نَے کینژھا دیوٗ دردٕ گامس یونہٕ سوٗنتَے دٔز یوٚہس باغن پھُلَے پپنہٕ برونٹھَے گۅو پرُس دانٮ۪س تہِ رَے کینژھا دیوٗ گامہٕ کتہِ تاں کھییہِ کپس ووٗنٹن تہٕ دوٗنس نس ژٔٹکھ زٲنہٕ کٔدلس شہرِ خاصس گٔے تُرَے کینژھا دیوٗ چھٔژ گرٮ۪و کٔڈۍ لال بازر چھتلہِ گراکو ہیوٚت لُکن گاہ یتھے خرچُکھ گہے دوٚپہکھ کمَے کینژھا دیوٗ سبقہٕ روٚستُے مدرسن منٛز اسہِ تہِ تھٲیو حٲضری مثلہِ روٚستُے دفترن ہنٛز کس چھےٚ پَے کینژھا دیوٗ ریش ونٕکۍ رازن چھےٚ کٔرمٕژ مُلحدن مددتٕچ اپیل أسۍ کرو دعٲے خٲر تُہۍ پھل مۅٹھ رۅپے کینژھا دیوٗ سادٕ لوٗکن بییٚہِ اصیلن وۅتھ ونو سپدیوٗ بیدار بٔلۍ یتھے کٔنۍ اسہِ تہِ برونہہ کُن سوزِ دَے کینژھا دیوٗ آسہٕ اوسُم خاصہٕ بابُن نیوٗک دستارس ؤلتھ ؤنۍ مےٚ روٗدُے کیا کٔنن سُم یتھ ونَے کینژھا دیوٗ بییہِ عزیزے حٲجنی از ون یمن ڈٔکھۍ جل ریٚشن برزباں شوٗبیا فقیرن وہے تہٕ وہے کینژھا دیوٗ * تِیٛتھ بٲتھ کانٛہہ شاد رمضان ہَے خُداوندا بہٕ کاش سونچہِ سٔدرس منٛز بوٚڈِتھ لیکھٕ ہا تِیُتھ بٲتھ کانٛہہ زندگی گیٚوِ ہے تہِ سپدِ ہے لازوال زوٗن وَسہِ ہے بۅن تہٕ آنگن سانہِ کرِ ہے ہِکچہِ روٚو شبنمس وَچھ کورِ ہی ما دورِ ہی ما آفتاب گُل رۅخن پٮ۪ٹھ بُلبلس یی ہے قرار بوٚمبرٕ گتھ وُچھہے یِمبٕرزل دیٖدمان سَمکھِ ہے شیٖریٖن فرہادس ضروٗر محفلن ژھٮ۪وہن نہٕ تارس ژٲنگۍ زانٛہہ سیٚکلہِ وُزہن ناگراد راہ مُسافیرس تہِ ما زانٛہہ یوٚد پٔدِس پرٛزلِہے سراب لیکھٕ ہا تیُتھ بٲتھ کانٛہہ یُس گٮ۪واں بوزان سپدہن سیٖرِ اسرار آشکار باغہٕ أندرے پانہٕ وُچھہا شِو تہٕ شکتی ہُنٛد سُہ مِیُل ہا﻿ـ تہٕ وَزہن تار زن سنگر رباب آہ ـ تہٕ ٲنس زُلف لیکھِ ہے بسم اللہ لا ـ دٔپِتھ ازلُک اروپٮ۪ر تام سپدِ ہے دیٖدمان آ ـ سٔرِتھ اَبدُک کُنٮ۪ر چمہٕ ہَن تہٕ چَمہٕ ہن دام دام شُنیِہس منٛز چھا تہِ ییران اول کانٛہہ شٮ۪ن پڑاوَن چھا مٔنٛزل’ شش رنگ‘ سۅنزل آبہٕ بُبرس چھا پنُن کانٛہہ بیوٚن وجوٗد شمع ظلماتس اندر چھا لعل پرٛزلاوان پَزی خاموشی اندر بٔسِتھ چھا زیروبم نے اگر نالاں گٮ۪واں چھا خونہٕ سٔرۍ آدٕمۍ وٮ۪داکھ * لیکھٕ ہا تیُتھ بٲتھ کاش بوٗزِتھٕے حُسنس تہٕ لولس سپدِ مِیٛل آمہِ پنہٕ سوٚدرس تہِ لگہے ناوِ تار بالہٕ دامٕنۍ اوٚبرٕ لوٚنگ کھَسہِ ہے تہٕ وَسہِ ہے روٗدٕ چھوٗل *** اسمٰعیل آشناؔ سٕنٛز شٲعری حسن انظرؔ آشنا سنزِ چھپیمژِ شعرٕ سوٚمبرن مطالہہچ بنیاد بنٲوتھ ہٮ۪کو ونتھ زِ یہندس کلامس چھ اکھ منفرد لب ولہجہ،اکھ اندرونی آہنگ تہ موسیقیت ،اکھ خاص تہٕ خٲلص مقامی پوٚت منظر تہ تہُند نٲدر مشاہدُک ڈکھ۔تمو چھ اتھ شعرٕ سوٚمبرنہ "اسہِ توٚگ نہ دزُن"ہندس پیش لفظس منز بجا طور ووٚنمت زِ: "انگریزۍ ادبس ستۍ پیشہ رنگۍ وابستہ روزنہ باوجود تہ دور یاس نہ بہ کٲشرِ شٲعری ہندس مٲرۍمندس ریوایتس نشہِ۔۔۔۔ ۔توے چھے میانہ شٲعری منز نوِ حٮ۪سہ آگاہی تہ ریوایتٕچ ٲڈرن۔مے چھےٚ اجتمٲعی لاشعور کٮ۪ن گہۍلٮ۪ن ونن منز وٲنسن ہند ہُو ہُو۔۔۔۔۔شرۅپراونٕچ کوشش کٔرمٕژ تہ استعارن ستۍ ستۍ تمے اساطیر ورتٲوۍمتۍ یمہِ کاشرِ تہذیبہ کس سوٚدرٕ وچھس منز مےٚ ونہ ہیٚکۍ کٔڈِتھ" اکھ بیدار مغز شاعر آسنہ تہ اکھ خاص منشور تھاونہ باوجود تہ چھ یہ پزر زِ اتھ کلامس منز چھ مۅللٮ۪ن لالن تہ جوٲہرن أندۍ أندۍ واریاہ تتھۍ شعر تہ یمن تراش ہٮ۪نچ ضرورت چھےٚ یا یمہ کتاب چھپاونہ وزِ تراوتھ ژھننۍ پزہان۔بہ چھس نہ یہ وُنکسے یوت ونان بلکہ کرے مےٚ اتھ کتابہ ہندس چھپنس دوران تہ کم حقہ کوشش مگر بار آور سپٕزنہٕ۔بہر حال پنژاہ،پانژونزاہن غزلن تہ نظمن پٮ۪ٹھ مشتمل امہ کتابہ ہٕنز سام ہٮ۪نہ ستۍ چھ واضح سپدان زِ آشناؔ چھ اکھ منفرد لب ولہجک تہٕ اسلوبک مٲلک۔یہٕنز زبان چھنہ رسمی،ریوایتی تہٕ کتٲبی یا ونو یہ زِ گسہ آمٕژ ہِش بلکہ سٮ۪ٹھاہ سر تازٕ تہ دلس تھپھ دنہٕ واجِنۍ ہِش۔یہ چھ تہندِ حقیقی ماحولٕچ یعنی گٲمی تہٕ سُہ تہ کمرازٕچ ٲیینہ دارمگر عام بول چال تہ چُھنہ۔دراصل چھے یہ اکھ فنکارانہ لفظ ژاٍر یتھ منز طبعیتک تہ اتھ چھ تہٕ کینٛژھا شعوری طور ژارنہٕ آمتٮ۪ن فنی ضرورتن ہُند پاس تہِ تھاونہٕ آمُت چھُ۔"برہنہ حرف گفتن"وطیرٕ اختیار کرتھ تہ چھ کلامہٕ فی البدیہہ تہٕ بے ساختہٕ باسان۔یُس کاشرِ شاعری منز سٮ۪ٹھاہ کامیاب چھ۔اتہ چھ اکثر جاین لفظ علامتی انداز رٹان تہٕ استعارو ستۍ چھ پوٗرٕ کلامہٕ مٲرۍٗ موٚند بنیومُت۔اتھ پتۍ کنۍ چھ تہنندِ زبردست تہٕ مخصوص مشاہدچ صلاحیت تہِ کامہ لٲگتھ ۔کاشر تلمیحات تہٕ اسطور چھ رٕتۍ پاٹھۍ ورتاونہ آمتۍ۔بومبر تہٕ یمبر زل،ہٲر تہٕ طوطہ،کاو تہٕ کاوٕ ییٚنہ وول،ہی ما ل تہٕ ناگۍ راے،نوش لب تہٕ عجب ملک چھ پرن والٮ۪ن کاشرِ پوٚت منظر ک احساس دوان تہ کلامس پُر اثر بناوان۔تہذیبی تہ لسٲنی پوٚت منظرس ستۍ ستۍ چھ آشناؔ سٕندس کلامس منز کشیرِ ہُند مٲرۍ موٚند فطری حسن تہ سٮ۪ٹھاہ بے ساختگی سان میلان تہ پرن وٲلس رابرٹ فراسٹ تہ ولیم ورڈس ورتھ ژٮ۪تس پاوان۔اتہ چھ پٲنۍ پانے کھہن ،باغن،نیرٮ۪ن تہٕ نیَن،نُنہ پوشہ میدانن تہٕ یارِ ونن،ناگن تہٕ کۅلن ،پہلٮ۪ن تہٕ تیٖرن،گجرٮ۪ن تہ کنہ ژٹۍ ہوٖنٮ۪ن،شالن تہٕ روٗسۍ کچن،کٔتجن تہٕ پٔچھنن،کُکہ لَن تہٕ کستورین ،یارٕ بلن تہٕ دریاوٕ بٹھٮ۪ن ہٕنز کتھ وۅتھان۔یژھ تصویر کُشی ہیٚکہِ سے تہِ صرف سے شاعر کرتھ یُس آشناؔ سٕندۍ پاٹھۍ دۅہ دشہِ چہِ زندگی منز پٔزۍ کنۍ یتھس ماحولس وچھان تہٕ سنان روٗدمُت آسہِ۔ آشناؔ سٕنز شٲعری ہندس بیوٚن تہ بدون اسلوبس چھ اکھ وجہ یتہ ز یم چھ موسیقیتُک خیال تھاونس ستۍ ستۍ شعر سوچِتھ تہ ونان۔یعنی کانہہ تہ شعر موزوں سپدتھ چھ یم حسب عادت اتھ شعرس واریاہس کالس گنگراوان روزان یتھ انگریزی پاٹھۍ (Rumination)تہ ونتھ ہٮ۪کو۔امہ ستۍ چھ یہنزن غزلن کیو نظمن ہندٮ۪ن شعرن یہے کھہرن ہِش لگان تہ تم چھ موسیقیت تہ پراوان تہٕ اکثر اوقات وِیہہ تہ بدلان روزان۔ اتھ اسلوبس پتۍ کنۍ چھ آشناؔ سندِ موضوعک تہ موادُک تہِ واریاہ عمل دخل ۔تم چھنہ روایتُک خیال تھاونہ باوجود تہ کُنہ پامال یا عام موضوعس مازانے نہ چھ یہندس کلامس منز نعرٕ بٲزی تہٕ سمٲجی سیٲسی بیترِ صورتحالُک کانہہ براہ راست ردِعملاہ نظر گژھان۔تمن پٮ۪ٹھ چھنہ کانہے تہ ادبی تحریک یا فکری مکتب حٲوی تہ مسلط۔تمن چھ عالمی ادبس پٮ۪ٹھ نظر تہ پننہ تہذیبی لسٲنی تہ جغرافیٲیی پوٚت منظرُک پورٕ احساس مگر پتہٕ تہ چھکھ شعر گویی خٲطرٕ اکھ محض ذاتی تہ مخصوص نکتہ نظر۔اوے چھ اتھ شاعری منز ذٲتی تجربن آفٲقی بننچ توٚژھ تہ صلاحیت۔تم چھ، پننۍ تہ پننہ زمانچ حسیت خٲلص شعر بناونچ کوشش کران باسان تہ اتھ منز چھ سٮ۪ٹھاہ حدس تام کامیاب تہ ۔اتھ کلامس منز چھ حالتن ہندس اثرس تحت کُنہ کُنہ رومٲنی شعر تہ میلان تہ پرٛتھ وِزِ چھ کٲشُر فطری حسن ڈکھس۔کلامہ چھنہ عقیدتی یا فلسفیانہ مسلن زٮ۪و دِتھ کنہ آولنس منز پھسان تہ نہ چھ غیر سنجیدہ معاملن ہنزے یاژے باوتھ۔یم چھ خوش فکر گۅنماتن تہ درویشن ہندۍ پاٹھۍ زندگی ہندۍ سٮ۪ٹھےٕ اہم مسلہٕ تہ پزر عام فہم کتھن منزباونٕکۍ قٲیل باسان۔کینٛژن جاین چھ بوزن وٲلس تہ پرن وٲلس کینہہ نٲدر مشاہدٕ ،پیش کرتھ عالم حیرتس کُن پکناوان۔کینٛہہ غزلہٕ شعر چھ أتھۍ تناظرس منز پیش ؂ کوٚرزونہِ مےٚ برونٛہہ کنہِ مَس مٔژرٲوِتھ نژناہ ہیو کِتھہٕ کنۍ کوٚڈ وُزملہِ ٹاس پکھن بیٚیہ ساعتہ وَنے نِیہِ تاپہٕ اتھو وُلہٕ وٲوِتھ کتھ کنۍ شیینہٕ پھُلے کٔمۍآبے ژوٚٹ پتہٕ خوابہ کلین بیہ ساعتہ وَنے * دارِ ہنگ وایاں وایاں راتھ ڈٔج ٲشناو ساوان ساوان راتھ ڈٔج گُرۍ سوارو اَکھ أکس پتہ تۯٲو دو پرزناوان پرزناوان راتھ ڈٔج * رومٲنی قسمہ کٮ۪ن یمن شعرن منز وُچھو کتھہٕ کنۍ چھ معنہ ساوِ تہِ حیرت زا کتھہٕ باونہٕ آمژہ تہ اکھتے چھ دنیاہچہ بے ثباتی تہ انسانہ سنٛز بے سمجھی مقابلہ کرُن ہیچھ ناوان بلکہ یمن ژلہٕ ونٮ۪ن ژیہٮ۪ن ثبات بخشتھ حوصلہ تہ عطا کران باسان ؂ چھۅکھ ینے دکھ کانٛسہ جگرس چھۅکھ پنٕنۍ ہاوتھ لگے سۅکھ یننے نِکھ کٲنسہِ وُلوِتھ دۅکھ پنٕنۍ باوتھ لگے ژٲنگۍ پنہ نٮ۪ن جگرنے ہندۍ أسۍ تھوو زالتھ لگے آسمانٕکۍ زون تارکھ ہیوٚک نہٕ کانٛہہ وٲلِتھ لگے * ہرنہ گٮ۪ند ناہ کرُن تہ نیرن چُھم پریہ اسناہ کرُن تہ نیرن چُھم نارٕ وزمل پھۅلان نبس یتھ کنۍ بَس تتھے کنۍ پھۅلن تہ نیرُن چُھم بول بوشاہ کرتھ وڑُن آسٮ۪م پوشہ دامن دٕنُن تہٕ نیرُن چُھم * گہے وُزنۍ چھےٚ ژھۅکان مست ناگہ رادن ہٕنٛز گہے چھِ ناگہٕ جویاہ پیٚٹھۍ کۅہس وزان یارو * بانبریمٕژ روٗسۍ کٹ پٮ۪ٹھٕ بالہٕ تینتالیو ژلان روومُت پچھناہ وڑان زونہ گاشہِ منٛزۍ ژھاراں رکھن * تریش وٲنسن ہٕنز خبر ژھٮ۪و رنۍ پیی ما ٲخرس تاپہٕ صحراوس اندر آسے بہ آبٕچ ژھاے ہش * آشناؔ سٕنزٕ کینٛہہ غزلہٕ چھےٚ ریڈیو کشمیر کہِ وسیلہٕ معروف تہٕ مقبول گلوکارن ہٕنٛدۍ دٔسۍ گٮ۪ونہٕ آمژٕ تہٕ ییٚمہِ سٍتۍ یہ لااُبٲلی طبعیتک شاعر کُنہ حدس تام یارن دوستن ہندِ محدود حلقہٕ نٮ۪بر نیرتھ کشیر ہندٮ۪ن عامن تہٕ خاصن منز تہِ پرزٕناونہٕ آو۔بۅنہٕ کنہِ دنہٕ آمتٮ۪ن مطلع واجنٮ۪ن غزلن ہندِ برکتہٕ چھِ آشناؔ ہَس جان نظرِ وُچھنہٕ یوان ؂ رَتہٕ پان پُنن ہتہ وانہ کٔنتھ ژٕتہِ اتھہ ہاوان بُتہ اتھہٕ ہاوان کمہ آشہِ تہ ارمان مۅلہٕ نٲوتھ ژٕتہ اتھہ ہاوان بٕتہ اتھہ ہاوان * گاہے چھ اسان دٔپۍ زیٚس گاہے چھ ودان دٔپۍ زٮ۪س سُہ چھ ازتہ تٔتی پراران وتہِ چانہ وچھان دٔپۍ زٮ۪س * جدا گژہِتھ تہ چھ بسہ نُی پیواں جدا گژھن والٮ۪ن دزان دزان تہ چھ اسہِ نُی پٮ۪وان دزن والٮ۪ن مگر امہ باوجود چھ وُنیُک تام آشناؔ سُند ناو ادبی تذکرن تہٕ تواریخن منٛزٕ خال خالےٕ درینٹھۍ گژھان۔دراصل چھ آشناؔ سٕنزن غزلن سٍتۍ سٍتۍ تہنزن نظمن کُن منٲسب توجہ دنٕچ زیادے پہن ضرور ت تکیازہ یمہٕ نظمہٕ چھےٚ غزلہٕ شعرو مقابلہٕ بڈِ کینو اسہٕ کنۍ بہتر خیالہٕ باوَتھ مُژرہ ی،علامتی اظہار تہٕ مجموعی طور زبٲنۍ ہُند زیادٕ قٲبل قدر تخلیقی ورتاو باوان۔"اسہِ توٚگ نہ دزن "نٲوۍ (یُس دراصل اکہ خاص نظمہ ہُند ناو تہ چھ تہٕ کتابہ ہُند تہِ)وُچھتو یہ کوتاہ مارۍ موٚند،منفرد تہٕ معنہ سٲوۍ چھ۔اَتھ نظمہِ سٍتۍ سٍتۍ چھےٚ دۅیمہ کینہہ نظمہٕ مثلاً نارٕ ریہن ہُند ہکہ چی چی،سونتھ زُون راتھ تہٕ ییٚنہِ وول،اسہِ وٲژ خبر کٲژ وٲنس پکان،تہٕ ژھرے کۅچھہ ہٕنز ٹوپہ،تہِ زبٲنۍ ہندِ تخلیقی ورتاوٕ تہٕ علامتی انہارٕ کنۍ سٮ۪ٹھےٕ تھد درجہ چہِ۔آشناؔ ہَن چُھنہٕ نظمن منزے یوت وحدتِ تاثرک خیال تھومُت بلکہ چھ یہنزٕ واریاہ غزلہٕ تہٕ ییٚمہِ اعتبارٕ تژھٕ یمن غزلِ مسلسل‘ؤنتھ ہٮ۪کو ۔مجموعی طور چھِ اَتھ کلامس منٛز ذٲتی تجربن ،ہٕنز باوتھ تہٕ تمہِ انمانہٕ کرنہٕ آمٕژ زِ تمہٕ چھِ آفاقی تجربہ باسان۔انسٲنی بقا تہٕ موجود دورُک تہذیبی المیہ تہ چھ فنکارنہٕ اندازس منزے باونہ آمت۔کینژھن نظمن منز یوٚدوے تہند سیٲسی تہٕ سمٲجی شعور تہِ چھ محسوس سپدان مگر سُہ تہ چھنہ سپاٹ بیان یا کریکہ ناد۔یژھن نظمن منز چھ یمہ نہ واپس آے،آلو،وُنہِ تیغہ چھ یہندٮ۪ن اتھہٕ نے منز ،اسہِ وٲژ خبر کٲژ وٲنس پکان بیترِ قٲبل ذکر۔حالس کرو أسۍ صرف "نارٕ ریہن ہند ہکہٕ چی چی "نظمہِ پٮ۪ٹھے تہِ رتفصیلہ سان کتھ۔ ییمہِ نظمن ہٕنٛدس ابتداہس منزے چھ اکھ یارِ وناہ راونک تہِ تَتھ ژھارنُک علامتی اظہار میلان یۅسہٕ دراصل وُہمہِ صدی یورکُن پیش ینہٕ والہِ تہذیبی المیہ ہُک ،سانہ انفرٲدی تہٕ اجتمٲعی زندگی منز محسوس سپدن والہِ تخریبی سلسلک تہٕ روایتن ہند مسخ یا مسمار گژھنُک کرب تہٕ تمہِ نِش نجاتُک اظہار چُھ۔مقٲمی ماحولہٕ نشہِ ننہٕ آمتیو استعارو تہٕ علامژو سٍتۍ چھِ اَتھ نظمہِ منز عالمی سطحس پٮ۪ٹھ درپیش عدم تحفظ تہٕ تبٲہی ہُند خوف صرف علامتی اندازس منز باونہٕ آمُت۔نظمہِ ہٕندس ٲخری حصس منز چھ یہ اجتمٲعی راوَن تیوٚل یِتھہٕٕکنۍ ہاونہٕ آمُت۔ دٮ۪د ٲس گٮ۪وان تیٚلہِ دارِہنگس پٮ۪ٹھ نٔر تھٲوِتھ/۔۔۔۔۔ یی وننس سٍتۍ ٲس سوٚژ روٗدہ شرانیاہ وسان/۔۔۔۔۔۔ نیرن تہ نین منٛز نُنہٕ پوشَن مژِ نینٛدرِ تُلان/آرن تہٕ کۅلن بیٚیہِ ٹھاہ ٹھاہ کٔرۍکٔرۍ اسہٕٕ ناوان /ؤں چھ پرٛتھ ڈوٗرس منز کوندہ دزان/پرٛتھ کوندِ اندر راتس تہٕ دۅہس /أندرۍ سپدان/بس نارٕ ریہن ہُند ہکہ چی چی ۔// وۅنۍ کرو یمن رٕتٮ۪ن انہارن سٍتۍ سٍتۍ آشناؔ سنزِ شاعری منز لبنہٕ ینہ واجنٮ۪ن کینٛژن خٲمین کُن تہ ہنا توجہ۔تہندس چھپیمتس کلامس یعنی"اسہِ توٚگ نہٕ دزُن"شعرسوٚمبرنہِ منز کتابت چہ غلطیہ اوٚک طرف ترٲوِتھ چھِ کینہہ تژھٕ کتھہٕ تہ یمہٕ نہ آسنہ گژھٕ۔ مثلاًغزلن ہندس حصس منز چھِ زٕ نظمہ تہ رل گٲمژٕ صفحہ 40ہَس تہٕ صفحہ 49ہَس پٮ۪ٹھ۔یتھے کنۍ چھِ صفحہ38ہَس تہٕ 39ہَس پٮ۪ٹھ صرف تر ےٚ ترےٚ شعر یمن نہ غزل گنزراونہ گوٚژھ یُن بلکہ ہٮ۪کہ ہوکھ "کینہہ شعر"عنوانس تحت کٔرتھ۔نظمن ہندس حصس منز تہِ وُچھتو "سونتھ"نٲوۍ یۅسہٕ مٲرۍ منز نظم صحفہ61/62ہس پٮ۪ٹھ چھپیمژ چھےٚ سُہ چھ دراصل نظم "چَھکھ آلو بالہٕ کۅلن"ہندیو ٲٹھو بندو منزٕ پانژھ بند الگ کٔڈِتھ بنیمٕژ۔یوٚدوے یمہٕ غلطیہ ہٮ۪کوکھ کتابہ ہندس نٔوِس ایڈیشنس منز تہِ دوٗر کٔرتھ مگر غور طلب چھ یہ کتھ زِ آشناہسؔ ہِوس شاعرس شوٗبیا یژھ یَس غیر ذمہٕ دٲری تہٕ وتٲولی کرٕنۍ۔ وۅنۍ پکو آ شناؔسنزن عروضی خٲمین تہٕ رتٮ۪ن شعرن یا نظمن منز لغتس خلاف گرایمرُک لحاظہٕ نہ تھٲوِتھ لفظ ورتاونس کُن تہِ۔آشاناہَس ہوس شاعرس گوٚژھ نہ ونُن پیوٚن زِ شٲعری چھ بنیٲدی طورصرف لفظن ہُند منٲسب انتخاب تہٕ تخلیقی ورتاوے تہٕ یمہ کنۍاتھ معاملس منز کانٛہہ مستی ہیٚکی نہٕ نظر انداز سپدِتھ۔ییٚمہِ سٍتۍ چھنہ کُنہِ فن پارس یو ت وے ددارٕ واتان بلکہ چھ فنکارٕسٕنز تمام تمام محنت تہٕ داوس ہٮ۪کان لٔگتھ۔عروضی خٲمین ہنز اَکھ نٔنۍ مثال چھ صفحہ 34ہس پٮ۪ٹھ درج یمیُک مطلے غور کرُن لایق چھ۔ تُہۍ تہِ سٔنیو ؂ * یہِ ژَلہٕ وٕنۍ راتھ ہے چھےٚ لونچہِ منز گنڈٕنۍ لایق یہِ پھۅلہٕ وٕنۍ خابہٕ تٔھر چھےٚ وارِ منز رُوٕنۍ لایق ؂یتھے کنۍ چُھنہ صفحہ26تہٕ 27ہَس پٮ۪ٹھ درج غزل تہِ صوتی تہٕ معنوی طور آشناہَسؔ ہوس شاعرس نشہٕ متوقع۔یمنےٕ دۅن شعرن پٮ۪ٹھ کٔرۍتو ہنا غور ؂ * بہ تھاوے آیہ تن پنہ ننٮ۪ن گناہن ہٕنز پُھلے سٲری مےٚ تامَتھ واتہِ نا خوشبو رژھا چانٮ۪ن ثوابن ہٕنٛز زٕ لان پھرکھ آلون ہندۍ وچھ دۅہے سانٮ۪ن مندورٮ۪ن ہندۍ بُچھان نبہٕ کس بُتھس یِتھہٕ کنۍ بیٚکس ژھۯٹہٕ ژھۯٹ محاذن ہنز * گۅڈنکس شعرس منز وُچھتو لفظن ہند ورتاو تہِ تہٕ معنوی سطحس پٮ۪ٹھ تہِ غزلہٕ کِس مزاجس خلاف کتھاہ چھ درینٹھۍ گژھان۔شاعر کتھہٕ کنۍ ہیٚکہِ کٲنسہِ ہندِ ثوابہٕ بدلہٕ یورٕ گنہ ہن آیتن تھٲوتھ۔یہ کُس عقل تہٕ اخلاق مانہ۔بیٚیہ ہٮ۪کہٕ ہو اَتھ معمولی ہیرٕ پھیر کرتھ لفظ"گۅہاہن"بدلہٕ"گنہ ہن"تہِ ؤنتھ مثلاً یتھہٕ کنی ؂ یتم ولہ آیتن تھاوے پُھلے سٲرےٕ بہ گنہ ہن ہٕنز مےٚ کُن ہے سوزٕ ہکھ خوشبو ہناپننٮ۪ن ثوابن ہنز دۅیم شعر اگر نثرس منز پھرون تہ یہ بنہ یتھہ کنۍ ؂ "آلون ہندۍ پھرٛکھ چھ دۅہے سانٮ۪ن مندورٮ۪ن ہندۍ وچھ زالان یِتھہٕ کنۍ زن بنس جہازن ہنز ژھرٹہٕ ژھڑٹ بُتھ چھِ زٕلان یا بُچھان روزان"یہِ خیال اگرنے نثرس منز تہِ خوشون تہٕ رُت چھ شعرٕ خٲطرٕ کِتھہٕ کنۍ ہیٚکہِ منٲسب تہٕ موزوں ٲسِتھ۔ بیٚیس أکس غزلہِ ہند یہ شعر وُچھتو کانہہ ضروررتاہ چھا شاعرس یوٗت خشک بیان تہٕ بٔلۍ ذٓہنی پریشٲنی پیدہ کرنٕچ ؂ پرٛتھ دورِ اندر خوشبو یہ پدٮ۪ن ہندۍ چھۅکھ دِن آلو ژھایہِ دوان نٔنۍ پھۅلہٕ ونہِ صبحٕکۍ واوٕ ملر بند ڈیڈٮ۪ن ہندۍ بر مُژرٲوتھ شٲعرانہٕ تخیل تہِ گو پوٚزے مگر"خوشبو یہ پدٮ۪ن ہندۍ چھۅکھ"تہٕ تمن "چھۅکن ہند ژھالہٕ دوان آلو دِنۍ"کیاہ سنا گو تہٕ شٲعرس کیاہ مطلب چھ یِم ناممکن العمل کَتھہٕ وننس منز تہِ زن چھنہٕ یوان سمجھے ۔ کینٛژن انتہٲہی خوبصورت نظمن تہِ چھِ یتھےٕ کنۍ کُنہِ کُنہِ جایہ ہنگہ منگہ چہ مشکل پسندی یا کٲکلہِ کُھرۍ ناو أنۍ مٕژ مثلاً "نارٕ ریہن ہُند ہکہٕ چی چی"نظمہ ہندۍ یم شعر ؂ دے زانہِ خبر کتہِ آسہِ پھرٮ۪کان کُنہِ لرِ ہنزِ کُنہِ کنہٕ وارِ وچھس منٛز ست تُت کانٛہہ ۔۔۔۔مٔتۍ واون آسہ امبٕرۍ خوشبو دکہ دی دی کڈمژ باغو منزۍ کرۅپہٕ سوٗر کٔرتھ اَتھ منز یۅسہٕ"کُنہ لرِ ہنزِ کنہ کنہ وارِ وچھس منز"تہٕ"واوُک امبٕرۍ خوشبو باغو منزۍ دکہٕ دی دی کڈن تہٕ کرۅپہٕ سوٗر کرُن"چھُ وننہٕ آمت یہ چھنہ صرف عجیب وغریب تخیل یوتے بلکہ کرۅپہٕ سوٗر چھ ٲخر کُنہِ ٹھوس چیزسےٕ سپدان نہٕ کہ گیسس یا غٲر مٲدی وجودس ۔ آشناہَنؔ چھ کینہہ تتھۍ لفظ تہٕ ترکیبہٕ تہٕ ورتاوِ مژٕ یم نہٕ کشیرِ ہندس کُنی تہٕ حصس منز استعمال چھ سپدان تہ نہ چھ لغتہٕ مطابق صحیح۔مثلاً "آلو"نظمہ منز "شٹھ نیمژ "لفظہٕ بدل"شٹھیمژ "یایتھ شعرس منز "ہندرِ ہوٚت‘لفظ ہندرِ ہوٚت گٹہٕ زٔلۍ پچھن ہوٚند آفتاب سدرٕ منزٕ کھالان کھالان راتھ ڈٔج ممکن چھ آشناؔ ما کرن یمن کتھن کُن یم لٹہ توجہ تہٕ برونہہ کُن تخلیق سپدن وٲلس کلامس منز ین اسہِ صرف تہٕ صرف خوبیے یاژٕ ونہِ۔خداے بوٗزِن تہٕ تی سپدِن۔ *** سیاہ گلابۍ وتھر علی شیدا سُہ بانڈٕ جشنہ تہِ ووت اند تہٕ سٹیجس تہِ پھوٚل زنتہِ سوٗر وُچھن وٲلۍ تہِ درایہِ سوتیا متۍ کردار ہٮ۪تھ پنُن پنُن گھرہ کُن تہٕ ہیٚژٕکھ کھۅرِ شورٕ لینپھ اتی شونج تہِ راتھ سوٗکھ سَرۍ سیاہ بدن ہٮ۪تھ پٲتھر گامس منز * سُہ پاز تہٕ بریمیو تہ لوگ وجود ہ روٚس نبہٕ کس بے نشان ٲنتھہٕ روٚس سفرس اتی گو شُنیا بُزۍ بالہٕ تھۅنگٮ۪ن تہ کیا کرِہے انقلاب چُھ دریاو بٹھٮ۪ن پٮ۪ٹھ تاپھ دوان رتہٕ سٔرۍ ہۅندُرکاف ہٮ۪تھ * آوازٕ درایہِ تارن شِکم ڑٹِتھ تہٕ روٚٹُکھ وپھل ہوا نالہ متہِ صدا بصحرا ظلماتہٕ چیوکھ شٹھیومُت اوٚبُر اسی ٲسۍ تہ اسی دۅن لوٚگ اژھٮ۪ن دوٗرٮ۪ر وُٹھن ہُند بول بوش آوے نہٕ لوسہٕ ونٮ۪ن نظرنن تل * اکھ عجیب دُہ چھُ شامہٕ پٮ۪ٹھے میٲنس کتابہِ کُٹھس نال ؤلِتھ سیاہ گۅلٲبۍ وتھر زنتہِ وُپھان مشکدار شلفس پٮ۪ٹھ چانہِ پرانہِ کتابہِ ہنزِ کُنہِ غزلہِ ہنندس اچھرس ما چھِ معنہِ تٮ۪بر ہیمٕژ چانۍ ہلچل چھِ میٲنبس کجرس سوال پرژھان میاننٮ۪ن وٹھن ہُند سِرہُل پھیش ما دیہِ رنگدار دُہِس ژٕھ مےٚ چُھ أچھن منز دۅدسہٕ کاڈ کڈان *** سنہرۍ زلفن ہند زال رحیم رہبرؔ صبحاے یتھے بازر کھلان اوس سۅکاژر کور اس نمودار گژھان۔کونکلۍ سنہرۍ مس کرتھ مٲرۍ منز ۔۔۔معصوم رۅے اضطرابے اضطراب ژھٹان! سۅ آسِہے تقریبن کَہہ ؤہرشنۍ۔۔۔۔۔ننہ وٲرے گرد غسل کرتھ بازرس منز خیرات منگان! تس اوس سنہرۍ وانکن زٹھ گومُت۔۔۔۔گنٮ۪ن اچھر والن پٮ۪ٹھ تمی سٕنز سۅ بۅمہٕ جوٗرۍ أس زن تہ عرفہٕ ژندران۔سۅٲس نرم کھۅرو ستۍ نتھہٕ ننہ سڑکہ ہندۍ سخت روڈِ پھلۍ متھان !نہ کانہہ سوالا نہ کانہہ جوابا!فقط لوکن برونہہ کنہِ پننۍ رٕ نیا مٕژ پوٗژِ لونٹ داران! کاژرِ کور ِ اوس بادام چشمن منز سیاہ اوبرٕ ؤلتھ نب تہٕ پاگل واو شی ،شی،شی گپتھ۔تمۍ سندٮ۪ن معصوم زٲولٮ۪ن وُٹھن پٮ۪ٹھ ٲسۍ چھۅکہ دٲوۍ لفظ بُکہ کران۔تس ٲسۍ پتہ اَڈگرۍ مڈٕگرۍلفظ وٹھن پشپان۔سۅٲس گلابٕکۍ پاٹھۍ مند چھان تہ پُھٹمتٮ۪ن لفظن واٹنچ ناکام کوشش کران۔مگرتس بچار اوس پھرۍ پھرۍ لفظن کجر گژھان! میانہ بغیر او س نہ بازرس منز کٲنسہ أکس کاژرِ کورِ کُن وُچھت نظرن ہُند شستٕر وٮ۪گلان!خبر مے کُس رٕشتہ اوس کاژرِ کورِ کُن مٲیل کران؟ کاژرِ معصوم کورِٲس بازرٕچ ٹۅپہِ نِش بے خبر ۔۔۔۔تَس کیا خبر ٲس زِ بازرس منز چھِ بِچ تہ آسان!! سۅٲس یمو ساروےٕ خدشوتہ کُھر یو نِش بے نیاز! کاژرِ کورِ ٲس منزےٕ گۅتن گژھان تہ لُکہٕ ہجومس منز راوان! تس اوس راوُن خوش کران۔۔۔۔تَس اوس زن تہ لبُن کھران ،اوَے ٲس نہ سۅ واریاہس کالس پانس ژھارنہ نیران!پتہٕٲس سۅ پہرۍ کھنڈۍ گردِ غسل کرتھ فٹ پاتھس پٮ۪ٹھ بیٚیہ ظٲہر گژھان! کاژرِ کورِ ٲس روڈِ پھلٮ۪ن ستۍ سخت لے۔سۅٲس کھوورہ اتھہٕ ستۍ بار بار ڈٮ۪کس پٮ۪ٹھ کاژٕ رمس لِش شہران تہ دوچھنہ اَتھہٕ تروپَن گندان!منزے پانس ستۍ اسان تہ منزے اوس تس اوٚش وانہ سران گژھان۔پتہٕٲس سۅ کُنی دو کڈان تہٕ چوکس منز باگ آویزان تتھ خوبصورت پیٹنگ برونہہ کنہ استادٕ گژھان۔تس آسہٕ تتھ کُن وچھت أچھ درس لگان!سۅٲس ربودہ گژھان! میٲنۍ نظر ٲس پیٹنگ تہ کورِ منز باگ روٹہٕ گژھان ۔مےٚٲس بعضے یہ کوٗر پیٹنگ باسان تہ بعضے پیٹنگ کوٗر باسان۔نظرن ہندس زالس منز اوسُس بہ بےٚ آب گاڈِ ہندۍ پاٹھۍ چھۅرٕچھۅر کران۔یہ منظر اوس باللہ میانس اچھ گاشش مہلک کران۔میانہ ادراکچہ پچہ پٮ۪ٹھ آسہٕ میانہ سونچن ترایہ رٕکسہ لامس وسان! سۅٲس پتہٕ بیٚیہ کنے ٹکہ بازرس منز وسان۔معصوم کھوریو ستۍ سنگلاخ روڈِ پٔھلۍ مانڈان۔تہٕ انزان لُکن برونہہ کنہ پوٗژ لونٹ داران۔زیٚوِ نہ کینہہ ونان ۔تس ٲسۍ باضے روڈِ پٔھلۍ تلہٕ پتٮ۪ن سنان تس اوس خون دۅشان پوٚز سۅٲس توتہِ پننہ حالہٕ نش بے خبر آسان! شام بانگہِ ستۍ ستی ٲس کاژٕر کوٗر بازرٕ منزٕ غیب گژھان۔دۅہ اکہ روٗدس بہ تس کَوس!بہ گوس تس پتہ پتے یوٚتام سۅ بازرٕ نش ہنادوٗر أکس کُھلہٕ میدانس منز وٲژ ۔۔۔!یتھ منز واریاہ پیوند دار خیمہ گنڈتھ ٲسۍ۔۔۔۔۔۔! کاژٕ رکوٗر ژایہ ہٕکہ أکس پیوند دار خیمس منز ۔یتھ منز اکھ نیم برہنہٕ شخص کینواسس پٮ۪ٹھ خاکہ جران اوس!سُہ شخص اوس پانہ تہِ غربتچ تہ بے بسی ہنز اکھ کربناک تصویر !ذیوٹھ سفید شیٖن ہیو وانکدارمَس!بٔڈس ڈٮ۪کس گینٮ۪ن ہُند وۅلُت کرِتھ!مۅلُت سفید پوژھ نٲلۍ!دۅن گول گول أچھن منز ٲس تس زٕ قصرِدریاو ژھالہٕ ماران۔۔۔۔! ؔؔ"یہ ۔۔۔۔یہِ کُس!؟"مے پُرژھ کاژرِکور أمس شخصس کُن اشارٕ کرتھ۔کاژرِ کورِ لٔج چشمن ہندس سیاہ نبس وہراتھ۔(ٹِپ،ٹِپ،ٹِپ،ٹِپ)ڈۅٹھہٕ پٔھلۍ ہی اوٚش پھیر لٔگۍ تمۍ سنزو أچھو منز بُکہ تٔمۍ سٕندس تلہٕ دار فراک نالس پٮ۪ٹھ وسنہ!اشہِ وانہ آو تٔمۍ سُند لژھِ بوٚرُت تلہٕ نال چھلنہٕ۔ "میون بابا۔۔۔۔!آ۔آیہ چھُ میون بابا!عیسیٰ پینٹر"’عیسیٰ پینٹر‘ناو بوٗزتھے گومے پانس گمہ سران۔تکیاز مے اوس تس بٔڈس پینٹرس سند ناو واریاہ لٹہ کنن گومُت۔مےٚ آسہٕ تمۍ سنزٕ پیٹنگ خوش کران۔سُہ اوس پٔز پاٹھۍ رنگ شناس!سۅ اوس رٕکھن گلریزبناوان۔کینواسس پٮ۪ٹھ بُرشہ ستۍ گرافس وژُن گٮ۪و ناوان۔"چوکس منز آویزاں سۅ خوبصورت پیٹنگ چھے میٲنس بابا سٕنز!"کورِووٚن مےٚ سٮ۪ٹھےٕ فخرٕ سان۔ "چوکس دوچھنہ لرِ ٲس اکھ عٲلیشان عمارت!؟مےٚ پُرژھ کورِ۔ "آ۔آ۔یتھ منز میانس بابس سٹیڈیو اوس"کورِ دِیت ولۍ ولۍ جواب۔ "تتھ ۔۔۔۔۔تتھ کیا گو!؟‘مےٚ پُرژھ بیٚیہ کاژرِ کورِ۔ "سُہ گو نارٕ بزۍ ۔۔۔۔تتھ گو سمہٕ ستور۔۔میانس بابس اوس تیوتے حاصل۔تمہ وٲرداتہ پتہٕ لاریو زمینس کانسہ ہیوتس نہ ناو ۔یوتام یتھ رنیامتس خیمس منز روزنہ باپت مجبور گو!تتھ بازرس منز گو میانس تخلیق کار سُند ییزل،کینواس،رنگ تہٕ بُرش لیٖلام یتھ منز اَز تہ تمۍ سندِ فنٕکۍ شہکار درینٹھۍ گژھان چھِ!" "پۅترٕ!قدم ٹھہراو"بُرش کنَس پٮ۪ٹھ تھاوان کوٚر عیسیٰ پینٹرن مےٚ بڈِآلو۔ "بیٚیہ یمہٕ ۔۔۔ضرور یمہٕ"مے ووٚن عیسیٰ پینٹرس۔ "ژٕ ۔۔۔ژٕ یکھ۔۔آ۔۔۔ضرور یکھ!پوٚز تمہ دوہ آسہٕ بہ مومُت!پتہٕ آسہِ میانس شاندس پٮ۪ٹھ میٲنۍ پیٹنگ سجاوتھ!میانہ لاشہ آسہِ پوشہ ورشُن کرتھ!میانہ ٲخری دیدار باپت واتن تم سٲری یور یمو بہ زندٕ زُوٕ گال کھاتس ترووُس!!اخبار وٲلۍ کرن میانس جنازس کیش!ٹیلی وژن چنلہٕ تہ ریڈیو کھالنم مرتھ مرتب !جایہ جایہ گژھِ میانہ باپت خراج عقیدتُک اہتمام!پتہٕ سجاون میون مزار تہ پیٖرس تھاون مرتھ۔۔۔۔عیسیٰ اکھ عظیم تخلیق کار!اَہ !اَپُز!سورےٕ اَپُز!!" مےٚ اوس نہ زن عیسیٰ پینٹرس یورٕ ونن کیت کہنۍ!مےٚ ہیوٚت نیرُن۔۔۔کاژٕر کوٗر درایہ مےٚ پتے تہٕ خیمس نٮ۪برٕ کنہ کٔرٕن مےٚ سۅ تصویر حوالہٕ ،یۅسہٕ عیسیٰ پینٹرن تیٖتس کالس تخلیق کٔرییٖتس کالس بہٕ تس نکھہٕ کھڑا اوسُس! تصویر ٲس میانی!مےٚ اوس دوچھنس اتھس منز قلم تہ کھورِس اتھس منز سوالیہ نشانو بٔرتھ کشکول ہاونہٕ آمُت!کاژرِکورِ نِش تصویر رٔٹِتھ آس بہ فکرِ ہندس ذالس منز ولنہٕ۔؂ مےٚ کوٚر کاژرِ کورِسُہ امانت حوالہٕ یُس مےٚ تمۍ سندِ نیتہٕ تھوومُت اوس!تہٕ پُھٹمیتیو کۅٹھیو درٛاس کمزور شانس پٮ۪ٹھ سوالن ہُند وولہٕ بور ہٮ۪تھ گھرٕ کن واپس۔ ***